Twee vas vir aanval op oud-Springbok en hengelvriende | Maroela Media
"Die polisie, in samewerking met die misdaadintelligensie-eenheid, het verskeie leidrade opgevolg en die twee mans, albei 34 jaar oud, is in die vroeë oggendure in die Nemato informele nedersetting vasgetrek," het lt. Luvuyo Mjekula, 'n polisiewoordvoerder, gesê. Die polisie is nog op soek na twee ander verdagtes.
Maroela Media het vroeër berig die vier verdagtes het Saterdagaand omstreeks 22:00 toegang gekry tot 'n vakansiehuis waar Sonnekus (61) en twee van sy vriende oornag het. Sy vriende is intussen as Bernadus Lambertus Zaaiman (63) en André Cleghorn (60) uitgeken. Die drie slagoffers is vasgebind, aangerand en met skerp voorwerpe gesteek. Die aanvallers het selfone, alkohol en 'n onbekende bedrag kontant gesteel.
Sonnekus en Zaaiman is ná die aanval na 'n hospitaal geneem, maar is glo reeds ontslaan.
Mjekula sê Sonnekus en die twee vriende was op 'n hengelvakansie in Port Alfred. Die polisie ondersoek 'n saak van huisroof en twee sake van poging tot moord. Lees meer hier.